www.big-brother-mencaduff
Charta da lectur or da la California

Da Men Caduff 

So, jau e mia dunna avain er installà cameras.
En la cuschina avain nus duas "cams", ina sut la lampa e tschella en il furn. En stiva avain nus laschà installar trais cameras, ina sin la chista, in'autra davos il purtret da Carigiet ed anc ina terza tranter ils plimatschs dal canapé. En la stanza da durmir avain nus remplazza il pairin da la lampa da notg cun in egl electric. En tualetta e daventa or dal "Closomat" in "Camera-mat". Ed er davos il vaider dal spievel sa zuppa il grond frar. E l'installaziun sin il "Stewi" davant nossa chasa registrescha il panorama en iert.
Mia dunna ha ditg l'emprim cur che jau sun vegni cun l'idea: "Ti battas!" Ma cur che jau hai declerà che quel u quella - jau u ella - che resta fin il davos en chasa na sto mai pli en sia vita lavar las fanestras, ha ella ditg: "Okay, i bin dabii!"
E dapi lura chaminain nus tras abitaziun cun microfons enturn culiez. - Nossa concurrenza da mobbing gira.
L'emprim conflict hai dà perquai che jau aveva mess aposta mes barschun da dents en il sbaglià bitger. Il di suenter ha ella fatg ina schuppa da fidelins cun spaghettis.
Jau hai natiralmain stuì reagir - en iert hai jau stratg ora tut las carottas e semnà ris. Mia dunna ha sin quai mess colla da secunda en la buttiglia da schampo. Mia reacziun è stada: metter la stgaina en la glatschera. E la reacziun dad ella: rumper cun il tschitschapulvra - natiralmain per casualitad - il vaider dal monitur da la televisiun.
E tut quels conflicts èn vegnids filmads. Quellas e quels che guardan "Big Brother tar ils Caduffs" san che jau e mia dunna na durmin betg pli en la medema stanza e che nossa concurrenza da mobbing è anc adina plain tensiun. Jau poss propi dir che il grond frar ha intensivà nossa relaziun d'amur.
E dal rest, sche Ti, char/a lectur/a, vuls dar a mai la vusch, lura scriva a mencaduff@hotmail.com. 
Cun chars salids or da Florida.. .ah, or da la California
Voss Men Caduff

Ed anc insatge:
Pli gugent conflicts durant il temp d'Advent che d'avair in Bore ni in Gush sco president. Viva la democrazia grondiusa dals Americans, nua che "maschinas èn pli objectivas che umans"!